text: Rask-melding til stor hornugle  
  05 august 2011 kl. 13.39
  En meget stor ugle vender tilbage til naturen efter sygepleje i Rise-Hjarup ved Aabenraa.
  Biolog og ornitolog John Frikke i St. Darum fik en opringning en lørdag formiddag. En stor hornugle havde brug for hjælp. Den var fundet stærkt afkræftet, meget våd og med et stort betændt sår på det ene ben.
  
  God appetit
  Hornuglen kom i pleje i to uger på dyrehospitalet i Rise-Hjarup. Såret på benet er lægt, uglen er fodret op, og den ser ud til at være kommet sig. Forleden åd den f. eks. 16 dag-gamle kyllinger.
  I dag skulle den sættes ud igen ved Fole Dambrug vest for Gram. Det var vigtigt at sætte den ud i det område, hvor den blev fundet. Falck sørgede for transporten.
  John Frikke oplyser, at er en voksen fugl. Formentlig er det hunnen fra et par, som han i 25 år har fulgt i området ved Fole og Enderup Skov. Den store hornugle er en af verdens største ugler med et vingefang på op til 170 centimeter. I 1884 forsvandt den fra Danmark, men den er vendt tilbage, og der er omkring 30 ynglende par i Danmark.
  